མཐོ་འབྲིང་ལ་འཛོམས་པའི་ཉིན་དང་པོར་འུ་ཚོ་རང་རང་གི་སེམས་ལ་ང་ནར་སོན་འདུག།ངའི་རང་མགོ་ཐོན་སོང་སྙམ་པའི་བག་ཆགས་ཟབ་མོ་ཞིག་ངང་ངམ་ཤུགས་ཀྱིས་སྐྱེས་བྱུང་།མཐོ་འབྲིང་གི་དགེ་རྒན་རྣམས་ཀྱིས་ཀྱང་ད་ནི་ཁྱོད་ཚོ་ནར་སོན་སོང་།སྔོན་ཆད་ཀྱི་སློབ་ཆུང་དང་སློབ་འབྲིང་གི་སྐབས་དང་མི་འདྲ་བར་ཁྱོད་ཚོ་དེ་རིང་ནས་བཟུང་སློབ་གསོ་དང་བརྩི་བཀུར་ཟུངས་ལྡན་གྱི་སློབ་བུ་ཡ་རབས་ཤིག་བཅའ་དགོས་ལ།མ་འོངས་པར་སློབ་ཆེན་གྱི་ཐེམ་སྐས་ལས་གྲོལ་རྗེས་སྤྱི་ཚོགས་ཀྱི་སྤྱི་མི་རྣམ་དག་ཟོལ་མེད་ཞིག་བཅའ་དགོས་ཚུལ་སོགས་ཁ་ལྕེ་ཝུ་བ་དང་ཀླད་པ་ད་ར་བྱས་ནས་ཡང་དང་ཡང་དུ་ལབ།ཙག་ཙིག་དང་དགའ་སྐྱོ་ཡི་མི་ཚེའི་ངུ་དགོད་ཀྱི་སློབ་ཁྲིད་རེ་རེའི་བརྒྱུད་རིམ་བར་ནས་མི་ལོ་བཅུ་གཉིས་ལ་དེ་ལྟར་དངངས་འཚུབ་ཀྱི་ངང་ནས་དབུ་ཁྱུད་བྲིས།མི་ལོ་བཅུ་གཉིས་དེ་རང་བཞིན་གྱི་ལོ་ཚིག་ཞིག་མིན་ཏེ།མི་ལོ་དེ་དག་ལ་དྲིན་ཆེན་ཕ་མར་འཛུམ་མདངས་བསྩོལ་མྱོང་ལ་འཁང་ར་ཡང་འཇོག་མྱོང་།དགེ་རྒན་དམ་པ་ཚོར་ཡིད་ཆེས་ཕྱིན་མྱོང་ལ་ལས་བདའ་ཡང་བསྐྱུར་མྱོང་།དེ་ལྟར་སློབ་ཕྲུག་འཚོ་བ་བདེན་བདེན་ཅོག་ཅོག་གི་ཟིན་ཐོར་བཀོད།ད་ནི་ང་ཚོ་སློབ་ཆེན་ལ་དབུ་བཙུགས་ཟིན།སློབ་ཆེན་གྱི་སློབ་རའི་མཁའ་དབུགས་རང་དབང་གི་བཅིངས་ཡོད་ནའང་།ང་ཚོའི་རང་དབང་དེའི་ཁྲོད་ན་རང་ཉིད་འབོར་ཀྱིན་པ་སུ་ཡིས་གསལ་བདེབས་བྱེད།ང་ཚོའི་རང་དབང་དེའི་ཁྲོད་ནས་སློབ་གྲོགས་ཕན་ཚུན་གྱི་བརྩེ་བ་བཙོང་བཞིན་པ་སུ་ཡིས་བཤད།སློབ་གྲོགས་ཚོ།སྤྱི་ཚོགས་ཀྱི་ཟང་ཟིང་འུ་ཚོ་དང་ཐག་ཉེ་རུ་ཕྱིན་སོང་།སྤྱི་ཚོགས་ཀྱི་གདོང་འབག་སྲ་མོ་དེ་འུ་ཚོ་དང་འབྱར་ལ་ཉེ།མདུན་ལ་ལྟོས་དང་སློབ་གྲོགས་ཚོ།འཆར་ཡན་གྱི་སྒོ་མོ་རིང་དུ་ཕྱེས་དང་སློབ་གྲོགས་ཚོ།།